KUNINGRIIGI TUUL
Tere tulemast taas saatesarja Kuningriigi tuul.
Viimati tutvusime Taaveti linna ehk Jeruusalemma varase ajalooga
ja linna missiooniga Jumala plaanis.
Täna jätkame Jeruusalemma suurima arheoloogilise väljakaevamise veerel.
Vaatame, mis juhtus Jeruusalemmas enne Jeesuse esimest tulemist
ja kuidas on sündmused kordumas nüüd, enne Jeesuse teist tulemist.
Givati parkimisplatsi kaevetööd
asuvad Taaveti linna lääneservas, otse Templimäe lõunatipus.
Kuna vanade peale on ehitatud uusi elamuid,
on endise parkimisplatsi alt kaevatud välja
mitu kihti Jeruusalemma ajalugu.
Iga kiht on fotografeeritud ja eemaldatud,
et jõuda varaseima ajalooni.
Nüüd, ca 10 aastat pärast kaevetööde alustamist, näeb,
milline oli Taaveti linna lääneserv enne Jeesuse esimest tulekut.
Piiblis ennustas Taanieli raamat hämmastavalt täpselt ette
Jeesuse esimesele tulemisele eelnevaid poliitilisi sündmusi.
Jeruusalemm on suure kuninga linn, mis eksisteerib Messias Jeesusele.
See on linn,
mille Jumal on valmistanud oma päästeplaani näitelavaks.
Messia tulek
on kogu Jeruusalemma ajaloo punane niit.
Jumal ei hüljanud oma linna,
kuigi saatis Juuda Paabelisse pagulusse,
lasi Paabeli armeel Jeruusalemma maha põletada
ja hävitada 586. a eKr templi.
Noor Taaniel oli üks esimesi
Jeruusalemmast Paabelisse viidud sundpagulasi.
Pärast seda, kui Meedia-Pärsia oli Paabeli vallutanud,
leidis Taaniel Piiblist Jumala sõnad,
et Jeruusalemm pidi olema varemeis 70 aastat.
Taaniel palvetas Jeruusalemma eest
ja Jumal saatis ingel Gabrieli talle ütlema,
et Messias on tulemas ja seetõttu naasevad juudid Jeruusalemma
ning linn ehitatakse uuesti üles.
"Ja tea ning mõista:
alates sõna tulemisest Jeruusalemma taastamiseks ja ülesehitamiseks
kuni võitud vürstini on seitse aastanädalat;
ja kuuskümmend kaks aastanädalat -
siis on see jälle üles ehitatud turgude ja vallikraavidega,
kuigi aegade surve all." Tn 9:25
Siis, kui esimesed juudid
olid naasmas pagulusest tagasi Jeruusalemma,
näitas Jumal Taanielile hämmastavalt täpselt,
mis maailmas enne Messia tulekut juhtuma hakkab.
Viimased 400 aastat enne Jeesuse tulekut Jumal vaikis,
kuid sündmuste edenemist võis jälgida
Jumala poolt Taanielile antud ilmutusest, mis algab nii:
"Ja nüüd ma annan sulle teada tõe:
vaata, veel kolm kuningat tõuseb Pärsias
ja neljas soetab suurema rikkuse kui kõik muud;
ja kui ta oma rikkuse tõttu on saanud vägevaks,
paneb ta kõik liikuma Kreeka kuningriigi vastu.
Siis tõuseb kangelaskuningas, valitseb suure võimuga
ja teeb, mida tahab." Tn 11:2-3
Jumala poolt Taanielile näidatud kangelaskunigas
oli Kreeka Aleksander Suur.
Ta haaras Jeruusalemma võimu 332. a eKr
ja tegi jeruusalemlastega lepingu.
Nad saavad ise linna asju otsustada,
kui kreeklastele makse maksavad ja neile lojaalsed on.
Jeruusalemlased nõustusid.
Aleksander Suur suri vaid 30-aastasena
ja temast jäi maha poliitiline kaos.
Taanieli raamatu prohveteering kirjeldas sedagi täpselt ette.
"Aga niipea kui ta on tõusnud,
murdub ta kuningriik ja jaguneb taeva nelja tuule poole,
aga mitte tema järglastele
ja mitte selle võimuga, millega ta valitses;
sest tema kuningriik kistakse ära
ja saab teistele, aga mitte neile." Tn 11:4
Aleksander Suure riik
lagunes Taanieli ennustuste järgi neljaks osaks.
Taanieli raamat jätkab prohveteeringutega neist kahe,
ehk põhja ja lõuna kuningate võimuvõitluse teemal,
sest need puudutasid Jeruusalemma.
Põhjapoolne kuningas valitses Antiookiast seleukiidide dünastiat
ja lõunapoolne kuningas Egiptusest, Aleksandriast Ptolemaiose kuningriiki.
Jeruusalemm jäi omavahel võitlevate riikide piiralale
ja ka juudid olid jagunenud seleukiidide ja ptolemaioste toetajaiks.
198. a eKr lõppes see käeväänamine
põhjapoolse kuninga Antiohhus III ehk seleukiidide võiduga.
Kreeka keel ja kultuur
hakkas Jeruusalemmas tasahilju domineerima pärast seda,
kui Aleksander Suurega tehti leping
ja oldi sada aastat
omavahel sõdinud kreeka valitsejate võimu all.
Osa juute toetas kreekastumise trendi ja osa oli selle vastu.
Märkimisväärne pööre Jeruusalemma kreekastumises
toimus 175. a eKr,
kui seleukiidide kuningaks sai Antiohhus IV,
kelle lisanimeks oli Epifanes.
Epifanes tähendas jumalikku ilmnemist.
Antiohhus Epifanes otsustas Jumala rahva kreekastada.
Kreekastamise esimene etapp toimus juudikogukonna seest.
Antiohhus Epifanese võimule tulles
oli Jeruusalemma templis ülempreestriks Onias III,
kes suhtus kreekastamisse eitavalt.
Tema noorem vend Jaason aga pooldas kreekastamist
ning maksis Antiohhus Epifanesele, et ülempreestri koht endale saada.
Ülempreestriametis hakkas Jaason aktiivselt
Jeruusalemma kreekastamist edendama.
Euroopa eeskujude järgi
ehitas ta ka Jeruusalemma spordikooli ehk gümnaasiumi
ja kreeka kasvatusasutuse ehk efeebia.
Kreeka kasvatuskeskkonda kuulusid ka ebajumalate pildid,
usurituaalid ja nendega seotud ohvrid.
Hellenismi tuumaks on humanism
ehk inimese imetlemine ja ülendamine.
Seepärast püüab kreeka mõju pöörata inimesi alati
elava Jumala ümbert inimese ümber.
Kreeka mõtlemise omaksvõtjad
seavad seetõttu inimmõistuse Jumala Sõnast kõrgemale.
Sport ja inimestevaheline võistlemine
oli samuti osa kreeka inimeseimetlusest.
Spordivõistlused ühendati tihti paganlike pidudega.
Spordikooli ehk gümnaasiumi nimi pärineb kreeka sõnast 'gymnos',
mis tähendab 'alastust'.
Noormehed võistlesid alasti
ja seepärast oli tavaline ka homoseksuaalsus.
Kreeka kultuur suhtus sellesse positiivselt.
Piiblis on homoseksuaalne suhe aga jõledus,
ja alastus tähendab häbi.
Kreeka alasti inimkeha imetlemine tähendas juutidele
tõsiseid kompromisse piiblisõna suhtes.
2. Makkabite raamat räägib ülempreester Jaasoni tegevusest:
"Sest sihikindlalt ehitas ta otse kindluse jalamile maadluskooli
ja sundis tublimaid noormehi kandma kreeklaste võistluskiivrit.
Sel viisil võtsid võimust kreekapärasus ning muulaste kombed
jumalakartmatu ja ülempreestriks kõlbmatu Jaasoni
ääretu jultumuse tõttu,
nõnda et preestrid enam ei hoolinud altariteenistusest,
vaid põlgasid templit ja unustasid ohvrid,
rutates harjutusväljakule osa võtma lubamatust võistlusest,
niipea kui kutsuti ketast heitma.
Seda, mida isad olid austanud, ei pannud nad millekski,
aga kreeka toredusi pidasid nad väga auväärseks." 2Mak 4:12-15
Antiohhus Epifanes seadis ülempreester Jaasoni asemele
veelgi radikaalsemalt hellenismi toetanud ülempreester Menelaose.
Julgustatuna ülempreestritest,
võtsid üha rohkemad juudid omaks kreeka kombed,
kuigi see viis konflikti Jumala Sõnaga.
Antiohhus Epifanest tuntakse ajaloo selgeima Antikristuse näitena.
Tema tegevusviis aitab ära tunda
ka Jeesuse naasmisele eelneva Antikristuse käitumist.
Kui kreekastumine oli preestrite toel Jumala rahva seas juurdunud,
ründas Antiohhus Epifanes templit ennast.
Tagasiteel sõjaretkelt Egiptusest
rüüstas Antiohhus Epifanes Jeruusalemma templi
ja tappis hulganisti juute.
Ta lasi ehitada Jeruusalemma ehk Taaveti linna
tugeva kreeka stiilis kindluse.
1. Makkabite raamat räägib nii:
"Aga Taaveti linna nad kindlustasid suure ja tugeva müüriga,
tugevate tornidega, ja see sai neile kindluseks.
Sinna paigutasid nad patuse rahva, nurjatud mehed,
ja need kindlustasid endid seal.
Nad varusid sinna sõjariistu ning moona
ja panid sinna Jeruusalemmast kogutud saagi.
Ja sellest sai suur lõks. Sellest sai varitsuspaik pühamu vastu
ja alaline kuri ähvardus Iisraelile." 1Mak 1:33-36
Jeruusalemma ajalugu väljakaevanud arheoloogid on seni pead vaevanud,
kus see kreeklaste kindlus ehk Acra asus.
Givati parkimisplatsi kaevamistel leitud Antiohhus Epifanese aegsed asjad
veensid arheolooge,
et tolle kreeka kindluse varemed olid lõpuks leitud.
Pool aastat kestnud kontrollimise järel
avaldati 2015. a novembris teave leiu kohta.
Arheoloog Doron Ben-Ami
on osalenud neil kaevamistel alates 2007. aastast.
Täna usume,
et olles analüüsinud enamikku varemeist,
võime kindlalt öelda,
et see on tõeline, uhke leid Jeruusalemma arheoloogias.
Kindluse varemeist on leitud suur hulk asju,
mis räägivad selle kreeka ajaloost.
Mitmed leitud mündid
pärinevad täpselt Antiohhus IV ja Antiohhus VII vahelisest ajast.
Siin välja kaevatud mündid on seotud nende leidudega.
Tuleb mõista, et need mündid on Jeruusalemma ajaloos haruldased.
Neid pole eriti palju.
On lingukive ja nooleotsi, mis on antud ajale iseloomulikud.
On ka rohkesti sangu,
kuhu on erinevaid kirjutisi,
mis on meil siin väga tuntud.
Sangad pärinevad anumatelt, millega Taaveti linna veini toodi.
Kindlusmüür asus kaljunõlva serval, millele järgnes järsk kuristik.
20 meetri laiuse torni alumist osa
näeb hästi hiljem ehitatud müüri all.
Acra kindluse tornid olid toonasest orust mõõtes
60 meetri kõrgused.
Seda glassiid võib näha kaevetööde keskel.
See vall koosneb siia tahtlikult toodud kaldus pinnasekihtidest
ja suundub Tyropoeoni orgu.
Oma elutöö kaevamiste ääres teinud Ben-Amile oli leid unikaalne.
Mulle meenub kaht tüüpi leide,
mis on tõeliselt põnevad ja leidude seas unikaalsed.
Üks tüüp hõlmab leide, mis on kohe selged.
Neist saab kohe aru. Nad on põnevad ja ongi kõik.
Teist tüüpi leiud võtavad kuid. Nii ka siin.
Kõik oli välja kaevatud, kuid me ei suutnud tervikpilti näha.
Kuid ühel päeval saime äkki pihta, mis meie ees oli.
Milliseid tundeid see äratas, kui hakkasid mõistma, milles asi!
Kui mõistad, mis silme ees on ...
See oli minu jaoks täiesti uus
minu akadeemilise ja professionaalse arheoloogikarjääri vältel.
Olen olnud üheksa aastat selle suurepärase tiimi osa,
mis on töötanud Jeruusalemma suurimal väljakaevamisobjektil.
Rohkesti leide, kõik tähtsad, kuid see on võrreldamatu.
Vaatasime juba eelmine kord,
kuidas Piibel ühendab Jeruusalemma väljakaevamise
viimase põlvkonna ajastuga,
mis soome keeles on tõlgitud ebatäpselt tulevaseks põlvkonnaks.
Sellest räägib ka Psalm 102.
"Aga sina, Issand, istud aujärjel igavesti
ja sinu mälestus kestab põlvest põlve.
Küll sa tõused ja halastad Siioni peale,
sest aeg on käes temale armu anda, paras aeg on juba kätte jõudnud.
Sest sinu sulastele meeldivad tema kivid
ja nad haletsevad tema põrmu.
Siis paganad hakkavad kartma Issanda nime
ja kõik ilmamaa kuningad sinu au.
Sest kui Issand on üles ehitanud Siioni siis ilmub ta oma auhiilguses.
Ta on kaldunud nende palve poole, kes on tehtud puupaljaks,
ega ole põlanud nende palvet.
Pandagu see kirja tulevase põlve rahva jaoks;
siis rahvas, kes luuakse, kiidab Issandat." Ps 102:13-19
Antikristuse arhetüüp Antiohhus Epifanes
oli ehitanud Taaveti linna põhjaserva eriti vastupidava kindluse,
mis asus otse templi sissepääsu ees ja muutis raskeks
tollasest Jeruusalemmast Jumala pühamusse pääsemise.
Hellenismi kindlus asub taas Jumala templi sissepääsu ees
ja takistab pääsu Jumala ligiolusse.
Nüüd elavad kindluses humanismi toetavad kristlased,
kes ei austa Piibli autoriteeti Jumala Sõnana.
Kindluse ehitanud Antiohhus Epifanes oli eeltähendus Antikristusest,
kes tõstab end Jumala kohale ka enne Jeesuse teist tulemist.
Ülempreester Menelaose toel keelas Antiohhus lõpuks juutidel
Jumala antud seaduse järgimise.
Surmanuhtluse ähvardusel keelas ta piiblitekstide omamise,
ümberlõikamise ja sabatipidamise.
Ta keelas ka templiohvrid ja käskis preestreil ebajumalaile ohverdada.
Tema sõdurid püstitasid Templimäele Zeusi kuju
ja ta rüvetas Jumala templi, kui altaril sea ohverdas.
Jumal oli sedagi juba Taanielile näidanud.
"Ja tema poolt saadetud sõjaväed tulevad
ja teotavad pühamut, kindlat linna;
nad kõrvaldavad alalise ohvri
ja panevad sinna hävituse koletise." Tn 11:31
Antikristuse eeltähenduse kuningriiki ei sobinud usk Piibli Jumalasse.
Ta taotles vaid üht - tema kontrollitud maailmausundit.
"Kuningas kirjutas kogu oma kuningriigile,
et kõik peavad saama üheks rahvaks
ja igaüks peab loobuma oma kombeist.
Ja kõik rahvad alistusid kuninga käsule.
Ka paljudele Iisraeli lastele meeldis tema jumalateenistus
ja nad ohverdasid ebajumalaile
ning teotasid hingamispäeva." 1Mak 1:41-43
Enne Messia saabumist tuleb Messia vastane,
et ilmneks, kes tõeliselt Jumalat armastavad.
Antiohhus Epifanese ajal vahetasid paljud Jumala rahva seast
erilise vaevata Piibli Jumala võimude määratud religiooni vastu.
Kõik juudid siiski ei nõustunud loobuma lepingust Iisraeli Jumalaga
ja sellest algas nn Makkabite ülestõus.
Seda alustas hasmoneide hõimu kuuluv preester Mattatias
ja see sai nime tema poja Juuda järgi, keda kutsuti Makabeuseks.
"'Isegi kui kõik rahvad kuninga valitsuse all oleval alal
teda kuulda võtavad,
nõnda et igaüks loobub oma vanemate jumalateenistusest
ja alistub tema käskudele,
siis mina ja minu pojad ja minu vennad
tahame käia oma vanemate lepingu kohaselt.
Hoitagu meid loobumast Seadusest ja korraldustest!
Meie ei võta seda kuninga sõna kuulda,
et me oma jumalateenistusest kalduksime kõrvale,
paremale või vasakule.'" 1Mak 2:19-22
Mattatias ja tema pojad kogusid seejärel 3000 meest,
kes võitsid Jumala abil kahe aastaga seleukiidide armee.
Makkabid puhastasid Jeruusalemma templi 165. a eKr
ja taastasid jumalateenistused.
Selle mälestuseks tähistavad juudid endiselt igal aastal hanukapüha,
mille ajal külastas Jeruusalemma Uue Testamendi sõnul ka Jeesus.
Makkabite ehk hasmoneide võimu all saavutas Juuda iseseisvuse,
mis kestis ca 80 aastat.
Kuigi nad said oma kontrolli alla Juudamaa ja templi,
jäi kreeka kindlus veel 20 aastaks endiselt Jeruusalemma kiusama.
Sellest räägib 1. Makkabite raamat:
"Aga need, kes kindluses olid, sulgesid pühamu Iisraelile igalt poolt,
püüdsid üha kurja teha ja paganaid toetada." 1Mak 6:18
Rahvas, arvatavasti mittejuudid,
kes elasid kohas, kus hetkel seisame,
nägid ümbrust ja templit ning domineerisid seda osa.
Rohkem kui 20 aastat
ei lasknud nad hasmoneidel tervet Jeruusalemma valitseda.
Nüüd muutun arheoloogist ajaloolaseks.
Siis tuli aasta 141 eKr. Acra kindlus avas oma väravad.
Seda oli kolm aastat piiratud.
Lõpuks sunniti nad väravaid avama ja üks ajalooetapp lõppes.
Acra asukoht andis arheoloogidele täpse arusaama
Jeruusalemma tollasest arengust.
Kindluse vallutamisega algas Jeruusalemma ajaloos uus peatükk.
Seal kõrgemal polnud midagi. Ainult küngas.
See Taaveti linn on idaküngas ja seal on lääneküngas.
See asus 2. sajandi eKr alguses linna piiridest väljas.
Kui hasmoneid vallutasid Acra, laienes asustus ka teisele poole.
See peegeldub ka meie leidudes.
See ehitis näiteks pärineb hasmoneide ajastust.
See näitab asustustegevuse alustamise aega,
kui lääneküngast hakati asustama kuni läänepooleni välja.
Äsjaleitud Akra lääneserv aitab kujutleda,
kuidas varem Taaveti linna idaservalt leitud müürid
on seotud Antiohhus Epifanese ehitatud kindlusega.
Kujutleme, et see on küngas.
Siin on kindluse serv. Teisel pool on teine serv.
Nüüd on künka ülaosas kindlus.
Sellest on säilinud vallisüsteemi jäänuk.
See on keerukas ja huvitav ning aitab mõista,
miks selle vallutamine hasmoneidele kerge polnud.
Kui end jumalikuks kuningaks pidanud Antiohhus Epifanes
oleks suutnud juudid kreekastada,
poleks Jeesusel olnud neid, kes ootasid Teda ja Tema kuningriiki.
Antiohhus Epifanese plaan nurjus, sest Jumala rahva jäänus
hoidis kinni Jumala lepingust ja Tema Sõnast.
Saabuv Antikristus püüab taas kreekastada neid,
kes ootavad Jeesuse tulekut.
Kreeka inimtarkusest lähtuv mõtlemine
on juba kristlaskonda tunginud
ja surve Jumala Sõna järgivate kristlaste suhtes üha kasvab.
Antikristus püüab Antiohhuse kombel olla jumalik kuningas
ja ühendada kõik rahvad ühe, tema loodud religiooni alla.
Kreekastumisest alanud areng taotleb taas seda,
et poleks neid, kes ootavad nüüd Jeesust ja Tema kuningriiki.
Kuna Jumal on valinud Templimäe oma asupaigaks,
käib selle üle praeguse maailmaajastu viimane lahing.
Järgmine kord tegeleme sellega.
Palvetame lõpetuseks.
Aitäh, Isa, jäänuse eest, kes on läbi ajaloo Sulle ustav olnud.
Kinnita omi ka tulevail päevil jääma ustavaks Sulle ja Su Sõnale.
Aitäh selle eest, et kui Jeesus naaseb kuningana,
ootab Teda maa peal ustav mõrsja.
Jeesuse nimel. Aamen.
Kuningriigi tuule saadete tootmist saab ka rahaliselt toetada.
Võid helistada TV7 Eesti kanali annetustelefonil:
900 1777 (kõne hind 7 euri),
teha ülekande ekraanil nähtavatele või Taevas TV7 arvelduskontodele
Swedbank EE052200221048388411
SEB EE441010220109461019
Saaja: Taevas TV7 Lisainfo: www.tv7.ee
Tõlge: Monika Jaaguri